七言和君倚景靈行
作者：沈遘
朝代：宋

paragraphs: 東城大道何逶迤，中直清廟表六扉。
右臨景靈秘館之翼翼，左带相國浮圖之巍巍。
道旁第舍多赩赫，車無停輪馬交策。
風塵勃鬰千丈高，素衣化緇雙眥塞。
南阡窮巷我所居，上下省戶兩歲餘。
病軀羸乘實厭畏，每趨徑路宮城隅。
宮牆倚空背環極，隠嶙樓臺露金碧。
朝霞夕照天半明，牆下行人徒眩惑。
我嘗入謁得縱觀，威容物采嚴且完。
鸞車歲歲躬獻享，孝思肸蠁通神歡。
重門設衛日常闔，靈境那令世人雜。
但見長松怪石列若屏，突兀陰森兩遮匝。
我家東南滄海涯，乘時偶來觀德輝。
歸飛故隠自有期，何必於此空歎欷。